
ΠΡΑΞΗ 7/2012
  

Αποτελούμενο από τον Πρόεδρο του Τμήματος Ευστάθιο Ροντογιάννη, Αντιπρόεδρο, τους Συμβούλους Νικόλαο Μηλιώνη και Ελένη Λυκεσά (εισηγήτρια) και τους Παρέδρους Δέσποινα Τζούμα και Κωνσταντίνο Κρέπη, οι οποίοι μετέχουν με συμβουλευτική ψήφο, συνεδρίασε στην αίθουσα διασκέψεων του Καταστήματός του, που βρίσκεται στην Αθήνα, στις 17 Ιανουαρίου 2012 με την παρουσία και της Γραμματέως του Ερατώς Μαρκόζη, για να αποφανθεί, ύστερα από διαφωνία που ανέκυψε μεταξύ του Επιτρόπου του Ελεγκτικού Συνεδρίου στο Δήμο ΧΧΧ και του Δήμου ΧΧΧ, αν πρέπει να θεωρηθούν τα 1381 και 1382, οικονομικού έτους 2011, χρηματικά εντάλματα πληρωμής αυτού.

Αφού μελέτησε τα στοιχεία του φακέλου
Και
έλαβε υπόψη
Την 317/14.12.2011  έγγραφη   γνώμη του Αντεπιτρόπου της Επικρατείας στο Ελεγκτικό Συνέδριο Κωνσταντίνου Τόλη, που αναπληρώνει νόμιμα το Γενικό Επίτροπο της Επικρατείας, ο οποίος κωλύεται, σύμφωνα με την οποία τα επίμαχα χρηματικά εντάλματα δεν πρέπει να θεωρηθούν.

Σκέφθηκε σύμφωνα με το νόμο
1. Ο Επίτροπος του Ελεγκτικού Συνεδρίου στο Δήμο ΧΧΧ αρνήθηκε, με την 72/23.9.2011 πράξη του, να θεωρήσει τα 1381 και 1382, οικονομικού έτους 2011, χρηματικά εντάλματα πληρωμής, ποσού 655,90 ευρώ και 1.030,70 ευρώ αντίστοιχα, που εκδόθηκαν από το Δήμο ΧΧΧ για την καταβολή αποζημίωσης στα μέλη της Επιτροπής Ποιότητας Ζωής αυτού, λόγω συμμετοχής τους στις συνεδριάσεις της κατά το χρονικό διάστημα από 1.2.2011 έως 28.2.2011 και από 27.5.2011 έως 12.7.2011 αντίστοιχα. Ως αιτιολογία της άρνησής του ο Επίτροπος πρόβαλε ότι οι εντελλόμενες δαπάνες δεν είναι νόμιμες, γιατί από καμία διάταξη νόμου δεν προβλέπεται η καταβολή αποζημίωσης στα μέλη της επιτροπής ποιότητας ζωής των δήμων για τη συμμετοχή τους στις συνεδριάσεις της. Ο Δήμος ΧΧΧ, με το υπ’ αριθ. 32144/28.11.2011 έγγραφό του, επανυπέβαλε τα ανωτέρω χρηματικά εντάλματα για θεώρηση υποστηρίζοντας ότι, σύμφωνα με την 62/30.12.2011 εγκύκλιο του Υπουργείου Εσωτερικών, Αποκέντρωσης και Ηλεκτρονικής Διακυβέρνησης, και τα μέλη της επιτροπής ποιότητας ζωής κάθε δήμου, όπως και τα μέλη της οικονομικής του επιτροπής, δικαιούνται αποζημίωση για τη συμμετοχή τους στις συνεδριάσεις της. Ο Επίτροπος όμως ενέμεινε στην άρνησή του να τα θεωρήσει και ως εκ τούτου ανέκυψε διαφωνία, για την άρση της οποίας νόμιμα απευθύνεται, με την από 5.12.2011 έκθεσή του, στο Τμήμα αυτό του  Ελεγκτικού Συνεδρίου, σύμφωνα με τα άρθρα 21 παρ. 1 του π.δ. 774/1980 και 139 παρ. 1 του π.δ. 1225/1981 και τις Φ.Γ8/15686/8.7.2002 (ΦΕΚ-Β, 1242), Φ.Γ8/22431/6.10.2004 (ΦΕΚ-Β, 1620) και ΦΓ8/52557/6.12.2006 (ΦΕΚ-Β΄, 62) αποφάσεις της Ολομέλειας του Ελεγκτικού Συνεδρίου. 
2. Ο ν. 3463/2006 «Κύρωση του Κώδικα Δήμων και Κοινοτήτων» (ΦΕΚ-Α΄, 114), ορίζει στο άρθρο 80 ότι «1.  Καταστήματα υγειονομικού ενδιαφέροντος είναι … 2. Για την ίδρυση και λειτουργία των ανωτέρω καταστημάτων απαιτείται άδεια, … Πριν από τη χορήγηση της άδειας ίδρυσης και λειτουργίας χορηγείται προέγκριση ίδρυσης, η οποία εκδίδεται ύστερα από απόφαση της δημαρχιακής επιτροπής …», στο άρθρο 103 ότι «1. … 2. Η δημαρχιακή επιτροπή έχει τις ακόλουθες αρμοδιότητες: α) συντάσσει τον προϋπολογισμό του Δήμου, β) προελέγχει τον απολογισμό, γ) αποφασίζει για την έγκριση των δαπανών και τη διάθεση των πιστώσεων … δ) … καταρτίζει τους όρους, συντάσσει τη διακήρυξη, διεξάγει και κατακυρώνει όλες τις δημοπρασίες …, ε) μελετά την ανάγκη συνάψεως δανείων, καταρτίζει τους όρους τους και κάνει σχετική εισήγηση στο δημοτικό συμβούλιο, στ) αποφασίζει για την άσκηση όλων των ενδίκων βοηθημάτων και των ενδίκων μέσων, ζ) αποφασίζει για την υποβολή προσφυγών στις διοικητικές αρχές, η) αποφασίζει για το δικαστικό συμβιβασμό και εισηγείται στο δημοτικό συμβούλιο για τον εξώδικο συμβιβασμό ή την κατάργηση δίκης … θ) αποφασίζει για την αποδοχή κληρονομιών, κληροδοσιών και δωρεών, ι) αποφασίζει για την πρόσληψη πληρεξουσίου δικηγόρου και για την ανάκληση της πληρεξουσιότητάς του, …» και στο άρθρο 140 ότι «1. … 3. Τα μέλη του δημοτικού συμβουλίου …, τα οποία μετέχουν στις συνεδριάσεις του και τα μέλη της δημαρχιακής επιτροπής, …, δικαιούνται αποζημίωση για κάθε συνεδρίαση και μέχρι τρεις (3) το πολύ συνεδριάσεις το μήνα. Η αποζημίωση για τη συμμετοχή στις συνεδριάσεις αυτές είναι … για τα μέλη της δημαρχιακής επιτροπής, …, ένα τοις εκατό (1%) επί των μηνιαίων εξόδων παράστασης του δημάρχου, …». Συναφώς, ο ν. 3852/2010 «Νέα Αρχιτεκτονική της Αυτοδιοίκησης και της Αποκεντρωμένης Διοίκησης - Πρόγραμμα Καλλικράτης» (ΦΕΚ-Α´, 87) ορίζει στο άρθρο 7 ότι «1. Ο δήμος διοικείται από το δημοτικό συμβούλιο, την οικονομική επιτροπή, την επιτροπή ποιότητας ζωής, την εκτελεστική επιτροπή και τον δήμαρχο», στο άρθρο 65 ότι «1. …  6. Το δημοτικό συμβούλιο μπορεί με απόφασή του να μεταβιβάζει στην επιτροπή ποιότητας ζωής, αρμοδιότητές του σχετικές με το αντικείμενό της», στο άρθρο 72 ότι «1. Η οικονομική επιτροπή είναι όργανο παρακολούθησης και ελέγχου της οικονομικής λειτουργίας του δήμου. Ειδικότερα έχει τις ακόλουθες αρμοδιότητες: α) συντάσσει τον προϋπολογισμό του δήμου, β) ελέγχει την υλοποίηση του προϋπολογισμού …, γ) προελέγχει τον απολογισμό, δ) αποφασίζει για την έγκριση των δαπανών και τη διάθεση των πιστώσεων … αποφασίζει … για τις περιπτώσεις απευθείας ανάθεσης προμηθειών, παροχής υπηρεσιών, εκπόνησης μελετών και εκτέλεσης έργων σε εξαιρετικά επείγουσες περιπτώσεις, ε) … καταρτίζει τους όρους, συντάσσει τη διακήρυξη, διεξάγει και κατακυρώνει όλες τις δημοπρασίες …, στ) μελετά την ανάγκη συνάψεως δανείων, καταρτίζει τους όρους τους και εισηγείται σχετικά στο δημοτικό συμβούλιο, ζ) εισηγείται προς το δημοτικό συμβούλιο την επιβολή τελών, δικαιωμάτων και εισφορών, η) αποφασίζει για την αποδοχή κληρονομιών, κληροδοσιών και δωρεών, θ) εισηγείται στο δημοτικό συμβούλιο ετήσιο σχέδιο διαχείρισης και αξιοποίησης της περιουσίας του δήμου. …, ι) αποφασίζει για ζητήματα διαφάνειας και ηλεκτρονικής διακυβέρνησης, ια) εισηγείται στο δημοτικό συμβούλιο τα σχέδια κανονιστικών αποφάσεων του δήμου, … και παρακολουθεί την υλοποίησή τους, ιβ) αποφασίζει για την υποβολή προσφυγών στις διοικητικές αρχές, ιγ) αποφασίζει για την άσκηση όλων των ενδίκων βοηθημάτων και των ενδίκων μέσων, ιδ) αποφασίζει για το δικαστικό συμβιβασμό και εισηγείται στο δημοτικό συμβούλιο για τον εξώδικο συμβιβασμό ή την κατάργηση δίκης …, ιε) αποφασίζει για την πρόσληψη πληρεξουσίου δικηγόρου και για την ανάκληση της πληρεξουσιότητάς του, …», στο άρθρο 73 ότι «1.  Η επιτροπή ποιότητας ζωής συνιστάται σε δήμους άνω των δέκα χιλιάδων (10.000) κατοίκων, είναι αποφασιστικό και εισηγητικό όργανο άσκησης των σχετικών με την ποιότητα ζωής, τη χωροταξία, την πολεοδομία και την προστασία του περιβάλλοντος αρμοδιοτήτων του δήμου. … Ειδικότερα: Α. Είναι αρμόδια, … για: i) τη χορήγηση προέγκρισης ίδρυσης καταστημάτων και επιχειρήσεων …, ii) την ανάκληση ή την οριστική αφαίρεση της άδειας ίδρυσης και λειτουργίας των καταστημάτων επιχειρήσεων και λοιπών εγκαταστάσεων και δραστηριοτήτων …, iii) τη χορήγηση ή ανάκληση της άδειας λειτουργίας μουσικής. … Β. Εισηγείται στο δημοτικό συμβούλιο: i) θέματα καθορισμού χρήσεων γης, ii) θέματα ρυθμιστικών σχεδίων, προγραμματισμού εφαρμογής ρυθμιστικών σχεδίων, οικιστικής οργάνωσης ανοικτών πόλεων, εφαρμογής Γενικού Πολεοδομικού Σχεδίου (Γ.Π.Σ.), πολεοδομικών μελετών, ανάπλασης περιοχών, πολεοδομικών επεμβάσεων, χρηματοδότησης προγραμμάτων ανάπλασης, ανασυγκρότησης υποβαθμισμένων περιοχών, πολεοδομικής αναμόρφωσης προβληματικών περιοχών, αποζημίωσης ρυμοτομούμενων, πολεοδομικών ρυθμίσεων, εισφοράς σε γη ή σε χρήμα, περιοχών ειδικά ρυθμιζόμενης πολεοδόμησης (Π.Ε.Ρ.ΠΟ.) και έγκρισης πολεοδομικών μελετών, iii) τη λήψη αποφάσεων για θέματα προστασίας του περιβάλλοντος, iv) τη λήψη αποφάσεων για θέματα χωροθέτησης κοιμητηρίων, … κέντρων αποτέφρωσης νεκρών, καθώς και άλλων, σχετικών με το αντικείμενο, αρμοδιοτήτων του, v) το σχέδιο κανονιστικών αποφάσεων των άρθρων 79 και 82 του Κ.Δ.Κ.. 2. …» και στο άρθρο 74 ότι «1. Η οικονομική επιτροπή και η επιτροπή ποιότητας ζωής αποτελούνται από τον δήμαρχο … και από έξι (6) μέλη, αν το συμβούλιο έχει έως και είκοσι επτά (27) μέλη, … 2. Το δημοτικό συμβούλιο, … εκλέγει μεταξύ των μελών του … τα μέλη της οικονομικής επιτροπής και της επιτροπής ποιότητας ζωής. …». 
3. Από τα ανωτέρω συνάγονται τα εξής: Υπό το καθεστώς του ν. 3463/2006 συλλογικά όργανα διοίκησης του δήμου ήταν μόνο το δημοτικό συμβούλιο και η δημαρχιακή επιτροπή, στα μέλη των οποίων, και για τη συμμετοχή τους στις συνεδριάσεις, προβλέφθηκε, από το άρθρο 140 αυτού, η καταβολή αποζημίωσης. Μετά τη θέση σε ισχύ του ν. 3852/2010 τα συλλογικά όργανα διοίκησης του δήμου διαφοροποιήθηκαν και αυξήθηκαν σε τέσσερα και συγκεκριμένα αυτά είναι πλέον εκτός από το δημοτικό συμβούλιο, η οικονομική επιτροπή, η επιτροπή ποιότητας ζωής και η εκτελεστική επιτροπή. Όπως προκύπτει περαιτέρω από το συνδυασμό των άρθρων 103 του ν. 3463/2006 και 72 του ν. 3852/2010, η οικονομική επιτροπή διαδέχθηκε την υπό το προηγούμενο καθεστώς υφιστάμενη δημαρχιακή επιτροπή, αφού, εκτός από τις νέες αρμοδιότητες που της ανατέθηκαν σε ζητήματα οικονομικού ελέγχου και τακτικής παρακολούθησης της υλοποίησης του προϋπολογισμού του δήμου, ασκεί το σύνολο σχεδόν των αρμοδιοτήτων που ασκούσε προηγουμένως η δημαρχιακή επιτροπή. Ένα μέρος όμως από τις αρμοδιότητες της δημαρχιακής επιτροπής και συγκεκριμένα αυτές που αφορούσαν στη χορήγηση προέγκρισης ίδρυσης καταστημάτων και επιχειρήσεων δεν μεταβιβάστηκε στην ανωτέρω οικονομική επιτροπή αλλά ανατέθηκε, από την ισχύ του ν. 3852/2010, σε νέο συλλογικό όργανο του δήμου, στην επιτροπή ποιότητας ζωής, στην οποία ανατέθηκαν επίσης και αποφασιστικές και εισηγητικές αρμοδιότητες σε θέματα ποιότητας ζωής και πολεοδομικού, χωροταξικού και περιβαλλοντικού χαρακτήρα. Επιπλέον, στην επιτροπή αυτή μπορεί και το δημοτικό συμβούλιο να μεταβιβάσει αποφασιστικές αρμοδιότητες που του έχουν ανατεθεί και οι οποίες είναι σχετικές με τα ανωτέρω αντικείμενα. Πέραν αυτών, η ίδια επιτροπή συγκροτείται όπως ακριβώς και η οικονομική επιτροπή κάθε δήμου, δηλαδή από τον δήμαρχο ως πρόεδρο και από 6 έως 10 δημοτικούς συμβούλους, ανάλογα με τον αριθμό των μελών του δημοτικού συμβουλίου. Ενόψει αυτών και δεδομένου ότι και η επιτροπή ποιότητας ζωής κάθε δήμου συνιστά όπως και η οικονομική του επιτροπή όργανο διοίκησής του και επιπλέον ασκεί, όπως και αυτή, μέρος των αρμοδιοτήτων της προϋφιστάμενης δημαρχιακής επιτροπής και συνεπώς κατά το μέρος αυτό την έχει διαδεχθεί, τα μέλη της δικαιούνται, όπως ακριβώς και τα μέλη της οικονομικής επιτροπής, κατ’ ανάλογη εφαρμογή του άρθρου 140 του ν. 3463/2006 αποζημίωση για της συμμετοχή τους στις συνεδριάσεις της, η οποία ισούται με αυτήν που προβλεπόταν από το εν λόγω άρθρο για τα μέλη της δημαρχιακής επιτροπής. 

4. Στην υπό κρίση υπόθεση από τα στοιχεία του φακέλου προκύπτουν τα ακόλουθα: Με την 3/2.1.2011 απόφαση του Δημοτικού Συμβουλίου ΧΧΧ, όπως τροποποιήθηκε με την 223/12.4.2011 όμοια, εξελέγησαν τα τακτικά και αναπληρωματικά μέλη της Επιτροπής Ποιότητας Ζωής του Δήμου ΧΧΧ για τη διετία 2011-2012. Για τη συμμετοχή αυτών στις συνεδριάσεις της Επιτροπής για το χρονικό διάστημα από 1.2.2011 έως 28.2.2011 και από 27.5.2011 έως 12.7.2011 αποφασίστηκε η καταβολή αποζημίωσης και για την πληρωμή της εκδόθηκαν τα ελεγχόμενα χρηματικά εντάλματα.

5. Με τα δεδομένα αυτά και σύμφωνα με όσα έγιναν δεκτά στις προηγούμενες σκέψεις, εφόσον η επιτροπή ποιότητας ζωής κάθε δήμου ασκεί μέρος των αρμοδιοτήτων της  προϋφιστάμενης δημαρχιακής επιτροπής αυτού και συνεπώς την έχει διαδεχθεί, τα μέλη της δικαιούνται αποζημίωση για τη συμμετοχή τους στις συνεδριάσεις της. Επομένως, η εντελλόμενες με τα κρινόμενα χρηματικά εντάλματα δαπάνες είναι νόμιμες.

6. Κατά τη γνώμη όμως της εισηγήτριας Συμβούλου Ελένης Λυκεσά, με την οποία συμφώνησε και ο Πάρεδρος Κωνσταντίνος Κρέπης, δεν μπορεί να καταβληθεί αποζημίωση στα μέλη της επιτροπής ποιότητας ζωής των δήμων για τη συμμετοχή τους στις συνεδριάσεις της, καθόσον από καμία διάταξη νόμου δεν προβλέπεται η καταβολή τέτοιου είδους αποζημίωσης. Περαιτέρω, ούτε κατ’ ανάλογη εφαρμογή του άρθρου 140 του ν. 3463/2006, μπορεί να γίνει δεκτή η καταβολή της αποζημίωσης αυτής, γιατί οι διατάξεις του άρθρου αυτού λόγω της δημοσιονομικής τους φύσης είναι στενά ερμηνευτέες. Ειδικότερα, τη δημαρχιακή επιτροπή κάθε δήμου διαδέχθηκε η οικονομική επιτροπή αναλαμβάνοντας το σύνολο σχεδόν των αρμοδιοτήτων της, και ως εκ τούτου μόνο στα μέλη αυτής μπορεί, κατ’ ανάλογη εφαρμογή του ως άνω άρθρου 140 του ν. 3463/2006, να καταβληθεί η προβλεπόμενη για τα μέλη της δημαρχιακής επιτροπής αποζημίωση. Αντίθετα η επιτροπή ποιότητας ζωής ασκεί κατά κύριο λόγο νέες αρμοδιότητες, οι οποίες θεσμοθετήθηκαν με το άρθρο 73 του ν. 3852/2010, και από τις αρμοδιότητες που ανήκαν στη δημαρχιακή επιτροπή μόνο τη συμβουλευτική αρμοδιότητα για την άδεια ίδρυσης και λειτουργίας καταστημάτων υγειονομικού ενδιαφέροντος. Κατά συνέπεια για την καταβολή αποζημίωσης στα μέλη της απαιτείται ειδική νομοθετική πρόβλεψη. 

7. Μετά από αυτά οι εντελλόμενες με τα κρινόμενα χρηματικά εντάλματα δαπάνες είναι νόμιμες και αυτά θα μπορούσαν να θεωρηθούν αν δεν είχε λήξει το οικονομικό έτος 2011, σε βάρος των πιστώσεων του οποίου εκδόθηκαν. Λόγω όμως της λήξης του εν λόγω οικονομικού έτους αυτά δεν μπορούν τελικά να θεωρηθούν.  

Για  τους λόγους αυτούς
Αποφαίνεται ότι τα 1381 και 1382, οικονομικού έτους 2011, χρηματικά εντάλματα πληρωμής του Δήμου ΧΧΧ, ποσού 655,90 ευρώ και 1.030,70 ευρώ αντίστοιχα, δεν πρέπει να θεωρηθούν. 
 
